POLICIST LEON
SVETUJE

Preventivni projekt Policist Leon svetuje so zasnovali v
Policijski upravi Slovenj Gradec. Pri vsebinski pripravi in oceni projekta je
sodelovalo tudi Ministrstvo za šolstvo in šport. Na območju Policijske uprave
Slovenj Gradec so projekt izvedli že leta 2007 in je bil zelo dobro sprejet,
tako med otroki in učitelji kot med starši, zato smo ga oktobra 2008 začeli
izvajati na celotnem območju Slovenije. Projekt je namenjen učencem in učenkam
5. razredov devetletnega programa osnovne šole.
Nosilca projekta sta Uprava
uniformirane policije in Služba generalnega direktorja policije, izvajalci pa so
policijske uprave oziroma policijske postaje v sodelovanju z osnovnimi
šolami.
S projektom želimo otroke seznaniti o nevarnostih, s katerimi se
lahko srečajo v vsakdanjem življenju, in jih poučiti o primernem samozaščitnem
oziroma preventivnem ravnanju ter spoštovanju pravil na različnih področjih.
Poleg tega želimo povečati prepoznavnost vodij policijskih okolišev in okrepiti
partnersko sodelovanje med otroci, učitelji in starši ter policijo.
Na naši
šoli projekt vodi policist Peter Medič s Policijske postaje Tržič.
Potek
projekta
Osrednji pripomoček pri izvajanju projekta je delovni zvezek
Policist Leon svetuje  .
V njem so obravnavane varnostne vsebine, ki so
razdeljene na pet sklopov in zajemajo več vsebin, prilagojenih tudi letnemu
času:
1. promet (varna pot v šolo, varnostni pas, varnost pešcev),
2.
pirotehnika (posledice uporabe pirotehnike, vandalizem, varna smuka),
3.
nasilje (med vrstniki, v družini, srečanje z neznanci ...),
4. kriminaliteta
(sam doma, vlom v stanovanje, varovanje lastnine ...) in
5. kolo (varna
vožnja s kolesom, kolesarski izpit, varnost na kopališčih ...).

Uvodni
del delovnega zvezka je namenjen predstavitvi dela policista. Posamezne teme so
opisane v namišljeni zgodbici, sledijo pa vprašanja in nasveti policista Leona.
Učenci zvezek dobijo v osebno last. Doma skupaj s starši odgovarjajo na različna
vprašanja v zvezi z varnostjo. Pri reševanju nalog iz delovnega zvezka lahko
sodelujejo tudi drugi, ki lahko kakor koli pripomorejo k vzgoji in zagotavljanju
splošne varnosti otrok.
Projekt poteka tako, da vodje policijskih okolišev
med razrednimi urami učencem podajajo naštete varnostne vsebine iz delovnega
zvezka. V razredu se tudi učitelj aktivno vključuje v razpravo in spodbuja
učence k sodelovanju. Učenci morajo ves čas aktivno sodelovati in iskati rešitve
problemov ali se tudi doma vnaprej pripraviti za naslednjo učno uro. Vodja
policijskega okoliša za predstavitev vseh vsebin porabi po pet šolskih ur v
vsakem razredu oziroma za vsak sklop po eno učno uro.

V okviru projekta
poteka tudi natečaj za najboljši spis, risbo, pesem ali drug avtorski izdelek na
teme:
• Moja izkušnja s policistom
• Kako varen sem na cesti
• Ostal
sem brez denarnice, mobitela, ure ...

Najboljše čakajo privlačne nagrade.
Sodelovanje na natečaju ni obvezno. Če se v šoli odločijo za sodelovanje,
učitelji izberejo najboljše avtorsko delo v vsakem razredu in jih do konca
šolskega leta pošljejo Ministrstvu za notranje zadeve - Policiji. V Generalni
policijski upravi neformalna delovna skupina iz predstavnikov različnih služb
izbere devet najboljših izdelkov in jih nagradi. Poleg tega nagrajenci dobijo
tudi različno preventivno gradivo. Za oceno uspešnosti projekta in zadovoljstva
sodelujočih v projektu, je za (enako kot so storili na območju PU Slovenj
Gradec) vodstva šol, učitelje, starše in vodje policijskih okolišev pripravljena
tudi anketa.

Prijavljeni ste kot Marjeta
Vester (Odjava)

5. Kovor